Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 8
DELITS E CJASTICS DI ISRAEL
Alarmi
8 1 Met in bocje la trombe
come une vuaite su la cjase dal Signôr,
parcè che a àn rot il gno pat
e si son rivoltâts cuintri de mê leç.
2 Ch’a berlin tant che a vuelin:
“Diu di Israel, nô ti cognossìn!”;
3 Israel nol à volût savênt dal ben
e il nemì i corarà daûr.
Il scisme politic e religjôs
4 Si son creâts rês, ma cence il gno consens,
si son creâts sorestants, ma cence che jo no savès nuie;
cul arint e cul aur si son fats i lôr idui
e cussì a saran fruçâts.
5 Propit, al fâs ingomut il to vidiel, Samarie;
la mê rabie si infoghe cuntri di lui;
– trop ancjemò restarano sporcs
6 i fîs di Israel? –
Lu à fat lui, un artesan,
ma nol è migo un Diu lui!
Propit, al sarà dut une fogule
il vidiel di Samarie!
7 A semenin aiar,
a seselin tampieste:
il forment al è cence spi,
nol fasarà farine;
e se le fasarà,
le glotaran i forescj.
La ruvine di Israel a son i forescj
8 Israel al è glotût;
aromai a son framieç dai forescj
come une robe che no plâs plui;
9 parcè che lôr a son lâts sù fint a Assur
– mus rimit e salvadi –,
Efraim si è comprât amants.
10 Ancje se ju comprin framieç dai forescj,
ve, jo ju dispierdarai
e lôr a finissaran in curt
di consacrâ rês e sorestants.
Diu nol à a grât i lôr sacrificis
11 Efraim al à moltiplicâts i altârs,
ma i altârs ju à doprâts par pecjâ.
12 O pues ben scrivi jo dutis lis leçs ch’o vuei,
lis cjapin par chês di un forest.
13 A tegnin ai sacrificis: che ju ufrissin!
La lôr cjar, che se mangjin dute!
Il Signôr no ju à a grât.
Aromai al sta par visâsi des lôr colpis
e par cjastiâ i lôr pecjâts:
a tornaran jù in Egjit.
Cuintri dal lusso sproposetât
14 Israel al à dismenteât il so creadôr
e si è fat sù palaçons;
Gjude al à moltiplicadis lis sôs fuartecis.
Jo o mandarai il fûc su lis lôr citâts,
e al brusarà ducj i lôr palaçs.
Notis:
- 8,1 - La trombe e servive par visâ di une fieste o di une vitorie ma ancje par visâ ch’al stave rivant il nemì. Il profete al è la trombe e la vuaite di Diu (Gjer 6,17; Ez 3,17; 33,7).
- 8,4 - Però dal libri dai Rês al risulte che Gjeroboam, tal inmaneâ une monarchie par so cont, al veve de sô bande il profete Achie (1 Re 11,29-39).
- 8,5 - Si trate dal vidiel di Betel, simbul de presince dal Signôr (1 Re 12,29).
- 8,9 - Ogni aleance cui forescj e je un tradiment tai confronts dal Signôr.
- 8,11 - Israel si prostituive cui siei vidiei di Betel e di Dan e cui idui tai santuaris cananeus.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn twi_Latn fur_Latn fur_Latn kab_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn smo_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn als_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn